Урысейм и журналист пажэхэр
Ди къэралым и щыхьэр Москва иджыблагъэ къыщыдэкIащ тхылъ гъэщIэгъуэн икIи купщIафIэ. «Урысейм и журналистхэр. ХХ-ХХI» фIэщыгъэр зиIэ, щIэнгъуазэ пэлъытэу ухуа а къыдэкIыгъуэр «Журналист» тхылъ тедзапIэм дунейм къытригъэхьащ, УФ-м Печатымрэ цIыхубэ хъыбарегъащIэ IэнатIэхэмкIэ и агентствэм диIыгъыу.
«Урысейм и журналистхэр. ХХ-ХХI лIэщIыгъуэхэр» тхылъым хуэдэ иджы япэ дыдэу къыдагъэкIыу аращ. Абы ихуащ лIэщIыгъуэ блэкIам, апхуэдэуи иджырей лъэхъэнэм журналистикэм лъэужь купщIафIэ къыщызыгъэна, ноби псэ хьэлэлу абы хэлэжьыхь IэщIагъэлIхэм ятеухуа тхыгъэ кIэщIхэр. Абыхэм яхэтщ журналистикэм епха IэнатIэ зэмылIэужьыгъуэхэм, зэгухьэныгъэхэм я унафэщIхэр, УФ-м и федеральнэ, республикэ, край, область, район газетхэм, электрон къыдэкIыгъуэхэм я редактор нэхъыщхьэхэр, абыхэм я къудамэхэм я унафэщIхэр, корреспондентхэр, къэралым и еджапIэ нэхъыщхьэхэм журналистикэмкIэ я факультетхэм щылажьэхэр, нэгъуэщIхэри.
Ди гуапэ зэрыхъущи, Къэбэрдей-Балъкъэрым щыщ журналист цIэрыIуэхэм ящыщ куэдми я цIэхэр къыщыгъэлъэгъуащ тхылъым. Апхуэдэхэщ, псалъэм папщIэ, Алэкъей Хьэталий, АфIэунэ Раисэ, Бей Сэлисэт, БжэныкIэ Мухьэб, Болэт Арсен, Джэдгъэф Борис, Мэрем Задин, КхъуэIуфэ Хьэчим, Къумахуэ Мухьэдин, Тхьэзэплъ Хьэсэн, Гъурф Бэллэ, Къэзанш Людмилэ, МахуэлI Хъэджэт, Мыз Ахьмэд, Къардэн Мухьэмэд, Къаныкъуэ Заринэ, нэгъуэщIхэри. Ди анэдэлъхубзэмкIэ къыдэкI газет закъуэм, «Адыгэ псалъэм», и редакцэм и лэжьакIуэхэри къыщыгъэлъэгъуащ «Урысейм и журналистхэр. ХХ-ХХI» тхылъым. Абыхэм ящыщщ «Адыгэ псалъэм» и редактор нэхъыщхьэ ХьэфIыцIэ Мухьэмэд, абы и къуэдзэхэу Ширдий Маринэ, ЖьэкIэмыхъу Маринэ, Жыласэ Заурбэч, жэуап зыхь секретарь Гъурыжь Мадинэ, газетым и ветеранхэу Бекъан Чыланий, Брай Адэлбий, Къэрмокъуэхэ Мухьэмэдрэ Хьэмидрэ, лэжьакIуэ нэхъыжьхэу Тэнащ Анатолэ, Шал Мухьэмэд, къудамэхэм я унафэщIхэу Хьэжыкъарэ Алик, Уэрдокъуэ Женя, Лъостэн Музэ, Жыласэ Маритэ, ЩхьэщэмыщI Изэ, НэщIэпыджэ Замирэ, Истэпан Залинэ, нэгъуэщIхэри.
Тхылъыр гъэхьэзырыным, дунейм къытегъэхьэным елэжьа Редакционнэ советым хэтхэм зэрыжаIэмкIэ, абы, дауи, ихуакъым лъэпкъ журналистикэм и зыужьыныгъэм хэлъхьэныгъэ хуэзыщI IэщIагъэлI псори. Проектым пыщIа къэхутэныгъэ лэжьыгъэхэр иджыри йокIуэкI. Хуэбгъэфащэ зэрыхъунумкIэ, къэкIуэну зэманым тхылъым нэгъуэщI къыдэкIыгъуэхэри къыкIэлъыкIуэнущ.
КЪАРДЭН Маритэ.
